त्रै बज्जी गेदे हे। ओ मुंग-फली दा आखरी दाना बी खाई चुके दा हा। सैली कोठी हुन मसां इक फरलांग दूर ही। उसी पता हा जे अज्ज फी उसी इक अतिअंत सैन्टीमैन्टल लैटर पढ़ना पौना ऐ ते फी इक होर झूठा, बे-मतलब जबाव लिखना पौना ऐ। पर किछ बी नईं करने कोला इक आलीशान कोठी च रौहने आली इक लखपती बाप दी धिऊ दे सुन्दर हत्थें दी लखाबट पढ़ने च भला के माड़ ही। उन्न शिड़का दा मोड़ मुड़ेआ ते फ्ही गज चलने दे बाद ओ उप्पर, बारी बल्ल दिक्खा दा हा। ओ ठीक वक्त पर उत्थें पुज्जा सा। पर फी बी बारी बंद ही। ओ बड़ा हरान होआ। के गल्ल ऐ अज्ज ? की परदे परे नईं होए ? की ओ सुन्दर गोरा-लो, मुटिटयें-मुटिटयें अक्खियें आला चेहरा बाहर नईं झांकेआ ? पिछले छें म्हीनें च जे किस बिला नागा हुन्दा हा, ओ अज्ज की नईं होआ ? जरूर कुतै, किश ना किश गड़बड़ ही।